Fælles holdning (EF) nr. 11/2002

vedtaget af Rådet den 20. november 2001

med henblik på vedtagelse af Europa-Parlamentets og Rådets direktiv om ændring af Rådets direktiv 90/425/EØF og 92/118/EØF for så vidt angår sundhedsbestemmelser for animalske biprodukter

(2002/C 45 E/05)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter fremgangsmåden i traktatens artikel 251(3), og

ud fra følgende betragtninger:

(1) I adskillige EF-retsakter er der fastsat dyresundhedsmæssige og sundhedsmæssige betingelser for forarbejdning og bortskaffelse af animalsk affald og for produktion af, markedsføring af, handel med og indførsel af animalske produkter, der ikke er bestemt til konsum.

(2) Europa-Parlamentets og Rådets forordning (EF) nr. .../2001 af ... om sundhedsbestemmelser for animalske biprodukter, som ikke er bestemt til konsum(4), er trådt i stedet for reglerne i disse retsakter.

(3) For at tage hensyn til de nye bestemmelser bør Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(5) og Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og, for så vidt angår patogener, i direktiv 90/425/EØF(6), ændres -

UDSTEDT FØLGENDE DIREKTIV:

Artikel 1

I direktiv 90/425/EØF affattes bilag A, kapitel I, afsnit 1, syvende led, således: "Europa-Parlamentets og Rådets forordning (EF) nr. .../2001 af ... om sundhedsbestemmelser for animalske biprodukter, som ikke er bestemt til konsum (EFT L ...)."

Artikel 2

I direktiv 92/118/EØF foretages følgende ændringer:

1) Artikel 2, stk. 1, litra e) og g), udgår.

2) Artikel 3 ændres således:

a) I første led udgår følgende ord: "og gelatiner, som ikke er bestemt til konsum,".

b) Andet led affattes således: "at ethvert nyt produkt af animalsk oprindelse bestemt til konsum, for hvilket der gives markedsføringstilladelse i en medlemsstat efter den i artikel 20 fastsatte dato, først kan gøres til genstand for samhandel eller indføres, efter at der er truffet afgørelse i overensstemmelse med artikel 15, stk. 1, på grundlag af en vurdering, eventuelt efter udtalelse af Den Videnskabelige Veterinærkomité oprettet ved afgørelse 81/651/EØF, for så vidt angår den faktiske risiko for spredning af alvorlige smitsomme sygdomme i forbindelse med omsætning af produktet, ikke blot til den dyreart, som produktet hidrører fra, men også til andre arter, der kan optræde som sygdomsbærere eller smittekilde eller udgøre en fare for den offentlige sundhed,".

3) Artikel 10, stk. 2, litra b), affattes således: "b) medmindre produkterne på anden måde er specificeret i bilag II, skal de hidrøre fra virksomheder, der er opført på en EF-liste, der udarbejdes efter proceduren i artikel 18".

4) I bilag I foretages følgende ændringer:

a) Kapitel 1, 3 og 4 udgår.

b) I kapitel 5 foretages følgende ændringer:

i) Følgende ord føjes til titlen: "bestemt til konsum".

ii) I del A udgår følgende: "A. hvis produkterne er bestemt til konsum eller foder".

iii) Del B udgår.

c) I kapitel 6 foretages følgende ændringer:

i) Følgende ord føjes til titlen: "bestemt til konsum".

ii) Del I ændres således:

- Punkt A affattes således: "A. for så vidt angår samhandel skal der forevises et dokument eller certifikat som omhandlet i direktiv 77/99/EØF med erklæring om, at nævnte direktivs krav er opfyldt".

- Punkt B, 1), litra a), affattes således: "at produkterne opfylder kravene i direktiv 80/215/EØF".

d) I kapitel 7 udgår del II.

e) Kapitel 8, 10 og 12-15 udgår.

Artikel 3

Medlemsstaterne sætter de nødvendige love og administrative bestemmelser i kraft for at efterkomme dette direktiv den ...(7). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 62 E af 27.2.2001, s. 166.

(2) EFT C 193 af 10.7.2001, s. 31.

(3) Europa-Parlamentets udtalelse af 12. juni 2001 (endnu ikke offentliggjort i EFT), Rådets fælles holdning af 20. november 2001 og Europa-Parlamentets afgørelse af ... (endnu ikke offentliggjort i EFT).

(4) EFT L ...

(5) EFT L 224 af 18.8.1990, s. 29. Direktivet er senest ændret ved direktiv 92/118/EØF (EFT L 62 af 15.3.1993, s. 49).

(6) EFT L 62 af 15.3.1993, s. 49. Direktivet er senest ændret ved Kommissionens beslutning 2001/7/EF (EFT L 2 af 5.1.2001, s. 27).

(7) Denne dato skal svare til anvendelsesdatoen for Europa-Parlamentets og Rådets forordning (EF) nr. .../2001 af ... om sundhedsbestemmelser for animalske biprodukter, som ikke er bestemt til konsum.

RÅDETS BEGRUNDELSE

I. INDLEDNING

Kommissionen forelagde i oktober 2000 et forslag til direktiv om ændring af Rådets direktiv 90/425/EØF og 92/118/EØF for så vidt angår sundhedsbestemmelser for animalske biprodukter.

Europa-Parlamentet vedtog en førstebehandlingsudtalelse om det foreslåede direktiv den 12. juni 2001. Det Økonomiske og Sociale Udvalg vedtog en udtalelse den 26. april 2001(1).

Efter at have behandlet disse udtalelser vedtog Rådet en fælles holdning den 20. november 2001.

II. FORMÅLET MED DET FORESLÅEDE DIREKTIV

Det foreslåede direktiv er en praktisk foranstaltning. Det tjener til at undgå overlapning mellem den foreslåede forordning om sundhedsbestemmelser for animalske biprodukter, som ikke er bestemt til konsum(2), og to eksisterende direktiver.

III. ANALYSE AF DEN FÆLLES HOLDNING

A. Gennemførelsesdato

Kommissionens forslag sigter mod, at medlemsstaterne skal gennemføre direktivet inden den 1. februar 2003. Dette svarer til den anvendelsesdato, som Kommissionen har foreslået for forordningen om sundhedsbestemmelser for animalske biprodukter, som ikke er bestemt til konsum.

Europa-Parlamentet har foreslået, at forordningen anvendes fra den 1. januar 2002. Det har ligeledes foreslået en konsekvensændring af direktivet, der vil indebære, at medlemsstaterne skal gennemføre bestemmelserne deri inden samme dato.

Rådet accepterer i fuldt omfang princippet i Europa-Parlamentets foreslåede ændringer, nemlig at de to retsakter bør få virkning, så snart det er muligt. Rådet finder, at forordningen bør finde anvendelse seks måneder efter sin ikrafttræden, og at direktivet tilsvarende bør være fuldt gennemført seks måneder efter sin ikrafttræden.

Den fælles holdning vedtaget af Rådet med henblik på vedtagelse af direktivet indebærer derfor, at medlemsstaterne skal gennemføre bestemmelserne i direktivet inden den dato, hvorfra forordningen finder anvendelse.

B. Nye produkter

I forhold til Kommissionens forslag indeholder den fælles holdning en supplerende ændring af artikel 3 i direktiv 92/118/EØF. Dette er en konsekvensændring, der tjener til at undgå overlapning mellem det pågældende direktiv og forordningen om sundhedsbestemmelser for animalske biprodukter, som ikke er bestemt til konsum.

Den fælles holdning vedtaget af Rådet med henblik på vedtagelse af forordningen indeholder et nyt stk. 2 i artikel 3. Dette skulle tydeliggøre, at medlemsstaterne kan regulere indførsel og markedsføring af produkter, for hvilke forordningens bilag ikke indeholder nogen bestemmelser.

Den tilsvarende bestemmelse i artikel 3 i direktiv 92/118/EØF er således ikke længere nødvendig. Den fælles holdning vedtaget af Rådet indskrænker anvendelsesområdet til kun at omfatte produkter af animalsk oprindelse, som er bestemt til konsum.

IV. KONKLUSION

Rådet udtrykker tilfredshed med, at det principielle indhold i Europa-Parlamentets ændringsforslag har kunnet indarbejdes i Rådets fælles holdning. Det håber, at dette vil bidrage til, at direktivet og den tilsvarende forordning vedrørende animalske biprodukter kan vedtages hurtigt og på samme tid.

(1) Regionsudvalget besluttede ikke at afgive udtalelse.

(2) Rådet vedtog en fælles holdning med henblik på vedtagelse af forordningen, samtidig med at det vedtog en fælles holdning med henblik på vedtagelse af direktivet.